寒食滁陽阻雨
作者：周紫芝
朝代：宋

paragraphs: 去年束書薄遊梁，今年下馬古滁陽。
滁陽寒食少人出，滿城山雨驚淋浪。
閉門客舎頗無事，五白大呼同舎郎。
樽前誰唱醉翁曲，鳥歌花舞催紅粧。
竟須薄酒澆永日，肯放羈愁煎客腸。
功名老矣白髮出，歲月幾何歸路長。
江頭藉草作寒食，細雨梨花思故鄉。
何當秣馬候明發，便可一葦横長江。
千村萬落鳥呼客，山南嶺北花吹香。
仍須戒婦速作黍，會見鹿門歸老龐。